Denne artikkelen er under arbeid. Som leser bør du være forberedt på at den kan være uferdig, og at innholdet kan endre seg fra dag til dag. Som bidragsyter bør du være forberedt på redigeringskollisjoner; det kan være lurt å kopiere teksten din til en annen tekstbehandler før du lagrer. Diskuter gjerne artikkelens struktur og innhold på diskusjonssiden.

**Inderøy** er en kommune i Trøndelag som ligger nord i Trondheimsfjorden. Kommunen grenser til Steinkjer i nord og nordøst, til Verdal i øst, og til Indre Fosen i sørvest. Kommunen har sjøgrenser mot Verran i nord og Levanger i sør. 

Inderøy kommune dekker 365 km² og har 6841 innbyggere (1. januar 2023). Tettstedet Straumen ble kåret til *Norges mest attraktive tettsted* i 2020. Den gyldne omvei er et samarbeid mellom reiselivsaktører i Inderøy.

Geografi
--------

Kommunen består av tre naturgeografiske enheter: halvøya Inderøya mellom Beitstadfjorden og Børgin (Borgenfjorden), halvøya Mosvik på Fosenhalvøya vest for Skarnsundet og området på sørøstsiden av Borgenfjorden langs og øst for E6, som tilsvarer gamle Røra kommune. Halvøya er skilt fra den sørøstlige delen av kommunen ved tettstedet Straumen, hvor Børgin er forbundet med Trondheimsfjorden i en tidevannsstrøm.

Samfunn
-------

Kommunesenteret Straumen har 27 % av innbyggerne (2023). Andre grender av en viss størrelse er Framverran, Mosvik, Utøy, Kjerknesvågen, Røra, Hylla, Sandvollan (med Gangstadhaugen og Småland). Inderøy ungdomsskole, Inderøy videregående skole, kulturhuset og kommunehuset ligger på Straumen.

Kommunen tilsvarer de fire kirkesognene Salberg (Røra), Sandvollan, Sakshaug og Mosvik/Vestvik, i Stiklestad prosti og Nidaros bispedømme. Det er fem menighetskirker i kommunen: Salberg, Sakshaug kirke, Heggstad kirke, Mosvik kirke og Vestvik kirke. I tillegg finnes middelalderkirkene Hustad og Sakshaug gamle kirke som eies av Fortidsminneforeningen. 

Kommunen hører under Inntrøndelag tingrett og Frostating lagmannsrett. 

### Skole og helse

Etter sammenslåing av tre tidligere skolekretser i 2019 har kommunen i dag fire offentlige barneskoler: Røra, Sakshaug, Sandvollan og Oppvekstsenter vest. Skarnsundet montessoriskole drives i lokalene etter tidligere Mosvik skole. Inderøy ungdomsskole, Inderøy videregående skole (etablert 1983), Inderøy folkebibliotek og Inderøy kulturhus er samlokalisert i *Akset, Inderøy kultur- og skolesamfunn*.

Sund folkehøgskole startet i 1868, ble etablert på amtmannsgården Sund gård på Inderøy i 1900, og er landets eldste folkehøgskole. På gården Rostad driver Stiftelsen CRUX en ungdomsheim.

Kommunen har sykehjemmet *Inderøyheimen* på Straumen og MOAS, *Mosvik omsorg- og aktivitetssenter* i Mosvik sentrum. Legesenter og andre offentlige tjenester ligger for det meste på Straumen.

### Samferdsel

Øst i kommunen går Europavei 6 og jernbanen (Trønderbanen og Nordlandsbanen) gjennom kommunen. Røra jernbanestasjon ligger ved E6. Røra. 755Fylkesvei 755 går vestover og sørvestover fra E6 ved Røra til Vanvikan i Indre Fosen. 761Fylkesvei 761 går nordøstover fra Straumen til E6 ved Vist i Steinkjer. 

Skarnsundbrua på 755Fylkesvei 755 er verdens nest lengste skråkabelbro. Den ble åpnet av Kong Harald i 1991, og forbinder Inderøy og Innherred med Mosvik og Fosenhalvøya. Skarnsundbrua var bomfinansiert fram til høsten 2007.

### Politikk

Utdypende artikkel: Kommunestyrevalg i Inderøy

#### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 35,7 | +8,9 | 1 272 | +273 | 9 | +2 | 3 |
| Senterpartiet | 30,5 | −13,8 | 1 087 | −566 | 8 | −3 | 2 |
| Høyre | 18,2 | +7,2 | 648 | +238 | 5 | +2 | 1 |
| Sosialistisk Venstreparti | 8,2 | −1,4 | 292 | −67 | 2 |  | 1 |
| Kristelig Folkeparti | 3,2 | +0,2 | 115 | +3 | 1 |  |  |
| Venstre | 2,4 | 0 | 87 | −5 |  |  |  |
| Miljøpartiet De Grønne | 1,9 | −1,1 | 67 | −43 |  | −1 |  |
| Valgdeltakelse/Total | 68,4 % | 3 657 | 25 | 7 |
| **Ordfører:** Unn-Elisabeth Tronstad Kristiansen (Ap) | **Varaordfører:** Geir Jostein Ørsjødal (H) |
| Merknader: Kilder:  |

Næringsliv
----------

Sundnes brenneri
Hovednæringsveien på Inderøy har tradisjonelt vært, og er fortsatt landbruk. 16% av arbeidskraften er sysselsatt i primærnæringene. Som en følge av dette er det flere viktige næringsmiddelindustrier på Inderøy, blant annet Sundnes brenneri, Røra Fabrikker og Inderøy Slakteri. I tillegg finner man en rekke mindre gårdsutsalg, flere av dem organisert gjennom Den gyldne omvei.

I tillegg fungerer Inderøy som en soveby for arbeidstakere i andre kommuner, hovedsakelig Steinkjer, Verdal og Levanger. Utover offentlige tjenester og primærnæringer har Inderøy svært få arbeidsplasser og nesten ingen ikke-næringsmiddelbasert industri. Inderøy kommune er kommunens største arbeidsgiver. Andre større bedrifter innbefatter Franzefoss bruk på Hylla, Vangs mekaniske verksted på Tømte, Austad Maskinstasjon på Røra og Jægtvolden Fjordhotell.

Historie
--------

Folketallsutvikling i Inderøy 1951-2010. Innbyggertallet har økt, og kommunen profitterer på kombinasjonen av landlig bomiljø og kort pendleravstand til de større nabokommunene Steinkjer og Verdal.
Inderøy herred ble i 1907 delt i de tre kommunene Inderøy, Røra og Hustad. Hustad skiftet i 1912 navn til Sandvollan. De tre kommunene ble slått sammen igjen 1. januar 1962. Nabokommunen Mosvik ble slått sammen med Inderøy den 1. januar 2012. 

Mosvik kommune vedtok 16. desember 2009 å utrede sammenslåing med Inderøy. Motivene for sammenslåing kan ha vært mange, men ett av dem var at *«Fosensamarbeidet ikke hadde gitt de resultater Mosvik hadde håpa på, og samhandlingsreformen og etableringen av et distriktsmedisinsk senter på Ørlandet hadde kanskje vært siste dråpen i begeret for Mosvik».* Inderøy og Mosvik hadde også samarbeidet om felles ungdomsskole fram til 1992, og *«Skarnsundbrua fjerna avstandsulempene i stor grad. Da bompengene ble borte i 2007 ble enda et hinder fjerna».* I en rådgivende folkeavstemning 30. og 31. mai 2010 stemte 58 % av innbyggerne i Mosvik ja til forslaget om å slå sammen Mosvik og Inderøy kommuner. 76,5 % av innbyggerne deltok i avstemningen, som var åpen for alle ned til 16 år. 295 stemte ja til sammenslåing, mens 214 stemte nei.

Sammenslåingen fant sted den 1. januar 2012. Den 9. mars 2011 ble det vedtatt å gi den nye kommunen navnet Inderøy med kommuneadministrasjonen liggende på Straumen i Inderøy. Kommunen fikk det nye kommunenummer 1756. Fellesnemnda for kommunesammenslåing Mosvik-Inderøy vedtok også den 9. mars 2011 at den nye kommunen beholder Inderøys gamle kommunevåpen med fire flyndrer. Våpenet ble gitt følgende begrunnelse: *«Motivet symboliserer fjordkultur fra tidligere historiske tider og fram til i dag – fra flatfisk på helleristningene i Kvennavika, til det tradisjonsrike flyndrefisket i Børgin. I tillegg symboliserer motivet de fire opprinnelige kommunene Mosvik, Inderøy, Sandvollan og Røra»*.

Kultur
------

Kulturhuset (med Inderøy videregående skole) og kommunehuset
En person fra Inderøy kalles en inderøyning. Halvøya ble i tidlig middelalder kalt Eynni Idri, som betyr den indre øya. Kommunevåpenet består av fire gyldne flyndrer på rød bunn og er tegnet av Nils Aas. «Gullflyndre» fra fjordstykket Børgin er en lokal tradisjonsrett, noe som er bakgrunnen for valg av motiv.

Sentrum for kulturlivet i kommunen er Inderøy Kulturhus. Kulturhuset er hjem for blant annet musikk- dans- og dramalinjen på Inderøy videregående skole. Sammen med jazzlinjen ved Sund Folkehøgskole og Musikktjenesten i Nord-Trøndelag gjør dette Inderøy til et av fylkets musikale sentre, med jazzfestivalen SoddJazz som årlig hovedpunkt.

Inderøy kommune har fire voksenkorps; Laat (Sakshaug), Musikklaget Lurlåt (Sandvollan), Nordhøy Hornmusikklag (Kirknesvågen) og Røra Hornmusikklag (Røra). Våren 2008 arrangerte disse korpsene i fellesskap Inderøy Musikkfestival med 800 deltakende korpsmusikanter fra hele Midt-Norge.

Galleriet Nils Aas' Kunstverksted lokalt i Straumen sentrum er fanen i kunstsammenheng i kommunen. I tillegg finnes en rekke små kunstutsalg spredt rundt i bygdene. Sammen med en rekke reiselivs- og gårdsmataktører har de dannet merkevaren "den gylde omvei".

Siden 1988 utdeler kommunen annethvert år Inderøy kommunes kulturpris til personer som over en lengre periode har gjort en spesiell innsats for kulturlivet i kommunen.

### Tusenårssted

Muustrøparken. Foto: Morten Olsen Haugen, 2006 
Helleristningene i Kvennavika fotografert under nattlysing  Foto: Rolf Åge Brevik, 2020 
Inderøy kommunes tusenårssted var skulpturparken Muustrøparken med åtte skulpturer av Nils Aas. Mosvik kommunes tusenårssted var Helleristningene i Kvennavika ved Skarnsundet.

Kjente inderøyninger
--------------------

Kirkene på Sakshaug
* Ole Richter (1829–1888), norsk statsminister i Stockholm 1884-1888
* Gudrun Løchen Drewsen (1867-1946), norskamerikansk kvinnesaksforkjemper
* Håkon Løken (1859–1923), journalist og jurist – og øvrige medlemmer av Familien Løken
* Christian Leden (1882–1957), forsker, polarfarer, komponist og oppdagelsesreisende
* Molla Mallory (1884-1959), norskamerikansk tennisspiller
* Nils Aas (1933–2004), billedhogger
* Inger Lise Gjørv (1938–2009), politiker (Arbeiderpartiet) og fylkesmann
* Gudleiv Forr (1940–), journalist (Dagbladet)
* Per Egil Hegge (1940–2023), journalist/redaktør *(Aftenposten)* og forfatter
* Tor Berntin Næss (1942- ), ambassadør
* Hans-Jakob Brun (1942-2017), kunsthistoriker
* Willy Ustad (1946–), forfatter
* Rasmus A. Sivertsen (1972-), filmregissør
* Kari Stai (1974-), illustratør og barnebokforfatter
* Ingrid Bolsø Berdal (1980–), skuespiller
* Arne Kristian Lindmo (1981-), barnebokforfatter
* Eirik Myhr Nossum (1985–), langrennstrener
* Petter Northug (1986-), langrennsløper

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  valgresultat.no
5. ↑  «Møte i Kommunestyret 20.10.2023». Inderøy kommune.
6. ↑  Mosvik kommune: Historisk vedtak i Mosvik kommunestyre[*død lenke*], 16. desember 2009
7. 1 2 3  Ole Tronstad. «Når to skal bli en» I: *Inderøyningen*; 2.12.2011
8. ↑  mosvik.kommune.no: Folket sa ja til sammenslåing med Inderøy Arkivert 1. juni 2013 hos Wayback Machine.
9. 1 2  Mosvik kommune: "Flyndra" valgt som kommunevåpen for 1756 Inderøy Arkivert 25. mars 2011 hos Wayback Machine. Fellesnemnda kommunesammenslåing Mosvik – Inderøy, 9. mars 2011
10. ↑  Nye Inderøy: Kommunesammenslåingen - kommunevåpen og rammer for profilering avklart

Eksterne lenker
---------------

* Offisielt nettsted Rediger på Wikidata

* (en) Inderøy – kategori av bilder, video eller lyd på Commons Rediger på Wikidata

* (en) Inderøy – galleri av bilder, video eller lyd på Commons Rediger på Wikidata
* (no) Databaser for Inderøy i Digitalarkivet (Historiske databaser fra Inderøy)
* (no) Inderøyningen (lokalavis)
* (no) Den Gyldne Omvei

| * v
* d
* r
Trøndelag |
| --- |
| Trøndelag | Flatanger **·** Frosta **·** Frøya **·** Grong **·** Heim **·** Hitra **·** Holtålen **·** Høylandet **·** Inderøy **·** Indre Fosen **·** Leka **·** Levanger **·** Lierne **·** Malvik **·** Melhus **·** Meråker **·** Midtre Gauldal **·** Namsos **·** Namsskogan **·** Nærøysund **·** Oppdal **·** Orkland **·** Osen **·** Overhalla **·** Rennebu **·** Rindal **·** Røros **·** Røyrvik **·** Selbu **·** Skaun **·** Snåsa **·** Steinkjer **·** Stjørdal **·** Trondheim **·** Tydal **·** Verdal **·** Ørland **·** Åfjord | Norges flagg |
| Portal: Trøndelag |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister
 |